Title: Úvodné slovo p
Author: MZV SR
Last saved by: mzvsr

Predkladacia správa

Informácia o obsadzovaní postov úradníkov v inštitúciách Európskej únie sa predkladá ako iniciatívny materiál.

V súvislosti s blížiacim sa vstupom Slovenskej republiky do Európskej únie 1.5.2004 sa do popredia dostávajú aj otázky obsadzovania úradníckych postov v inšitúciách EÚ. Slovenská republika so vstupom do Európskej únie získa možnosť obsadiť v inštitúciách EÚ, v rámci pridelenej kvóty spolu približne 279 miest na pozíciách vysokého a stredného manažmentu, ale aj nižších pozíciách. Až do roku 2010 budú jednotlivé kvóty napĺňané na základe kritérií rovnovážneho geografického zastúpenia jednotlivých členských krajín. Po obsadení uvedenej kvóty budú takmer všetky novovytvorené miesta v Európskych inštitúciách obsadzované formou voľnej súťaže. Znamená to, že o konkrétne miesto budú spolu súperiť uchádzači zo všetkých 25 krajín a zaradení budú podľa výsledku, dosiahnutom na prijímacom pohovore. 

Zabezpečenie čo najväčšieho zastúpenia svojich občanov v jednotlivých inštitúciách je v eminentnom záujme každého členského štátu Európskej únie. Slovenská republika by podporou čo najširšieho zastúpenia svojich občanov v inštitúciách Európskej únie mohla ťažiť predovšetkým z(o):
1.	fungujúcej siete kontaktov – (významná výmena informácií medzi národnou administratívou a európskymi inštitúciami);
2.	skúseností expertov pre špecifickú oblasť, s dôkladným poznaním fungovania EÚ;
3.	nadobudnutých poznatkov a skúseností, ktoré budú po návrate z inštitúcií EÚ využité v podmienkach SR 
4.	expertného pohľadu na jednotlivé právne normy v EÚ už od zámeru a ich draftovania využívajúc možnosti spolupráce s exertami SR v inštitúciách EÚ

Z uvedených dôvodov je pre Slovenskú republiku potrebné a vhodné nájsť taký model spolupráce s týmito odborníkmi, ktorý pri rešpektovaní ich nezávislého postavenia a povinností voči príslušnej inštitúcii Európskej Únie umožní pravidelný pracovný kontakt s nimi, s možnosťou využitia ich expertízy. V mnohých členských krajinách sa osvedčil aj model prípravy záujemcov pred výberovými konaniami a prípade, že ide o zamestnanca štátnej správy, alebo verejnej služby aj model rozličných možností zachovania lojality cestou možného zotrvania v štátnej správe na určité (spravidla 10-ročné) obdobie počas pôsobenia v inštitúciách Európskej únie.
V novembri a v decembri 2003 prebehla v  10 pristupujúcich krajinách prvá vlna písomných testov na stále miesta nižšieho manažmentu (kategória A8) v inštitúciách Európskej únie. Podľa hodnotenia EÚ Slovenská republika dopadla v porovnaní s ostatnými pristupujúcimi krajinami priemerne. 

Predložený materiál vymedzuje definíciu základných súvisiacich pojmov, podáva informáciu o obsadzovaní úradníckych postov v inštitúciách Európskej únie s dôrazom na posty A1, A2, A3-A5.  Vzhľadom na to, že materiál má charakter informácie, avšak z nášho pohľadu ide o dôležitú oblasť pôsobenia Slovenskej republiky v inštitúciách Európskej únie, 
odporúčame, aby v blízkej budúcnosti boli realizované nasledovné kroky a opatrenia:

1.	
príprava a organizácia seminára pre kandidátov na posty A1, A2, vypísané v roku 2004 pre nové členské krajiny EÚ
termín: 11.5.2004
zodpovední: Úrad vlády SR a MZV SR ( v spolupráci s DG Admin)

2.	vypracovanie inštrumentu prípravy občanov Slovenskej republiky na posty stredného a vyššieho manažmentu 
zodpovední: Úrad vlády SR a MZV SR

3.	vytvorenie pracovnej skupiny, ktorej úlohou bude sledovanie a koordinácia personálnej politiky voči inštitúciám EÚ s dôrazom na priority a záujmy SR
zodpovedný: Úrad vlády SR

4.	zabezpečenie informovanosti organizácií, inštitúcií, združení a ďalších relevantných subjektov o vypísaných výberových konaniach
zodpovedný: príslušný ÚOŠS

5.	vyriešenie pracovno-právneho postavenia zamestnancov štátnej služby, ktorí na základe nominácií alebo vlastného rozhodnutia odchádzajú pracovať  primárne na posty stredného a vyššieho manažmentu do inštitúcií EÚ
zodpovední: MZV SR a Úrad pre štátnu službu SR

6.	spracovanie dlhodobej koncepcie zamerania činnosti SR v jednotlivých oblastiach s cieľom definovať prioritné oblasti a tomu prispôsobiť prípravu a výber kandidátov na posty stredného a vyššieho manažmentu
zodpovedný: MZV SR.

S cieľom otvoriť diskusiu je súčasťou materiálu aj predstava o vytvorení pracovnej skupiny, pracovno-právnom riešení  a prípravy kandidátov – viď časť 3, 4 a 5 materiálu.